b'\n_START_ARTICLE_\nSpletna umetnost\n_START_PARAGRAPH_\nSpletna umetnost (angl. internet art, net.art, multimedia art) je zvrst umetnosti, ki je nastala v sredini 1990. let, ko se je internet iz akademskega omre\xc5\xbeja raz\xc5\xa1iril za javno rabo na spletu. Internet tedaj \xc5\xa1e ni bil komercializiran niti ni bil vseprisoten.\n_START_SECTION_\nZgodovina\n_START_PARAGRAPH_\nTvorcev spletne umetnosti ni dru\xc5\xbeila enotna estetika. Raznolike tradicije, iz katerih so izhajali, je zdru\xc5\xbeeval zgolj medij, ki je omogo\xc4\x8dal tehnolo\xc5\xa1ko podprt razvoj raznolikih pristopov in estetik v takrat nov medij, ki je na\xc5\xa1tetemu dodal predvsem programske in mre\xc5\xbene vidike. Umetniki in pisatelji so kot medij izra\xc5\xbeanja uporabljali spletne tehnologije, najpogosteje spletne strani. Tako je splet postal hkrati atelje/pisalnica, medij, tema in razstavni prostor spletnega umetnika, ki se je z internetom zlahka izognil ustaljenim na\xc4\x8dinom razstavljanja in objavljanja (pred pojavom blogov in dru\xc5\xbebenih medijev). Spletni umetniki so polno izkoristili potenciale svetovnega spleta: delovali so globalno, se povezovali v mre\xc5\xbee in skupine z umetniki drugih narodnosti, nastopali na festivalih in razstavah sodobne umetnosti, literature in aktivizma po celem (takrat \xc5\xbee omre\xc5\xbeenem) svetu.\n_START_SECTION_\nSpletna umetnost na Slovenskem\n_START_PARAGRAPH_\nNa Slovenskem so delovali Vuk \xc4\x86osi\xc4\x87, Teo Spiller, Igor \xc5\xa0tromajer in Jaka \xc5\xbdeleznikar (v okviru digitalne poezije (angl. digital poetry, cybertexta oz. ra\xc4\x8dunalni\xc5\xa1ke poezije) ter Borut Savski (s projekti s podro\xc4\x8dja spletnega radia)._NEWLINE_Teoretsko se je s spletno umetnostjo in kiberkulturo ukvarjal Janez Strehovec, namenjena sta jima bila portala Kimoto Timora in kasneje KiberPipa. V zgodnjih 1990. letih se je med spletnimi ustarjalci pojavljal na podro\xc4\x8dju hiperrealizma tudi Leonard Rubins, ki ustvarja ra\xc4\x8dunalni\xc5\xa1ko generirane slike. Spletna umetnost je na Slovenskem ena najbolj reprezentativnih umetnostnih zvrsti, saj v svetovnem merilu skoraj ni bilo pomembnega festivala ali razstave na to temo, kjer ne bi sodeloval vsaj eden od slovenskih spletnih umetnikov.'